ໜ່ວຍພັກຄົ້ນຄ້ວາ – ສັງລວມວຽກລັດ ເປີດກອງປະຊຸມສະຫຼູບການຈັດຕັ້ງປະຕິບັດມະຕິກອງປະຊຸມໃຫ່ຍຄັ້ງທີ I ໄລຍະ 4 ປີ
ຕອນເຊົ້າ ເວລາ 8:00 ໂມງ ຂອງວັນທີ 23 ມັງກອນ 2018 ນີ້, ທີ່ຫ້ອງປະຊຸມຊັ້ນ III ຂອງຫ້ອງວ່າການປົກຄອງແຂວງ, ໜ່ວຍພັກຄົ້ນຄວ້າ – ສັງລວມວຽກລັດ ທີ່ຂື້ນກັບຄະນະພັກຮາກຖານຫ້ອງວ່າການປົກຄອງແຂວງ ໄດ້ເປີດກອງປະຊຸມສະຫຼູບການຈັດຕັ້ງປະຕິບັດມະຕິກອງປະຊຸມໃຫ່ຍຄັ້ງທີ I ຂອງຕົນຂຶ້ນ, ພາຍໃຕ້ການເປັນປະທານຮ່ວມ ຂອງສະຫາຍ ເຄນຄໍາ ວໍລະຈິດ ຮອງເລຂາຄະນະພັກຮາກຖານຫ້ອງວ່າການປົກຄອງແຂວງ, ຫົວໜ້າຫ້ອງການ ປກຊ – ປກສ ແຂວງ ແລະ ທ່ານ ສົມຄິດ ວົງສາລີ ຮັກສາການເລຂາໜ່ວຍພັກຄົ້ນຄ້ວາ – ສັງລວມວຽກລັດ ມີບັນດາສະຫາຍເລຂາໜ່ວຍພັກທີ່ຂື້ນກັບຄະນະພັກຮາກຖານຫ້ອງວ່າການປົກຄອງແຂວງ ແລະ ຕ່າງໜ້າອົງການຈັດຕັ້ງກໍາມະບານ, ອົງການຈັດຕັ້ງຊ່າວໜຸ່ມ, ອົງຈັດຕັ້ງແມ່ຍິງ ແລະ ສະມາຊິກພັກຂອງໜ່ວຍພັກຄົ້ນຄວ້າ – ສັງລວມວຽກລັດ ເຂົ້າຮ່ວມທັງໝົດ 16 ສະຫາຍ, ຍິງ 4 ສະຫາຍ.
ກອງປະຊຸມຄັ້ງນີ້, ໄດ້ຮັບຟັງການລາຍງານການຈັດຕັ້ງປະຕິບັດມະຕິກອງປະຊຸມໃຫ່ຍ ຂອງໜ່ວຍພັກຄົ້ນຄວ້າ – ສັງລວມ ວຽກລັດ ໃນໄລຍະ 4 ປີເພື່ອວາງທິດທາງແຜນການ 1 ປີ ຕໍ່ໜ້າ ແລະ ຜ່ານບົດສຳຫຼວດການນຳພາລວມຂອງຄະນະໜ່ວຍພັກ, ເຊິ່ງໄດ້ຕີລາຄາວ່າ: ສະມາຊິກພັກ, ພະນັກງານ – ລັດຖະກອນ ພາຍໃຕ້ການຊີ້ນຳ ນຳພາຂອງໜ່ວຍພັກ ມີຄວາມສະຫງົບ ແລະ ອຸ່ນອ່ຽງທຸ່ນທ່ຽງດີ, ພ້ອມກັນປະຕິບັດໜ້າທີ່ວິຊາສະເພາະຕາມການມອບໝາຍມີຜົນສຳເລັດເປັນສ່ວນໃຫ່ຍ, ໜ່ວຍພັກໄດ້ເຕີບໃຫ່ຍ, ມີການສ້າງເງິນກອງທຶນເພື່ອຊ່ວຍເຫຼືອເຊິ່ງກັນ, ໜ່ວຍພັກກາຍເປັນໜ່ວຍພັກເຂັ້ມແຂງ – ຮູ້ນຳພາຮອບດ້ານ.
ຕອນທ້າຍກອງປະຊຸມກໍໄດ້ຮັບຟັງການໂອ້ລົມ ຈາກສະຫາຍຮອງເລຂາຄະນະພັກຮາກຖານ, ຫ້ອງວ່າການປົກຄອງແຂວງ, ເຊິ່ງສະຫາຍໄດ້ສະແດງຄວາມຊົມເຊີຍ ຕໍ່ຜົນສຳເລັດ ແລະ ຕີລາຄາສູງຕໍ່ຜົນງານທີ່ໜ່ວຍພັກຄົ້ນຄວ້າ – ສັງລວມວຽກລັດຍາດມາໄດ້ໄລຍະຜ່ານມາ. ເພື່ອເປັນທິດທາງໃນຕໍ່ໜ້າສະຫາຍຍັງໄດ້ເນັ້ນໜັກບາງດ້ານຄື: ຕ້ອງຖືສຳຄັນວຽກງານກົງຈັກການຈັດຕັ້ງ, ກຳແໜ້ນຄຸນນະພາບຂອງສະມາຊິກພັກ, ຖືເອົາການສືກສາອົບຮົມການເມືອງແນວຄິດເປັນກົກ, ເຊີດຊູບົດບາດການນໍາພາຂອງພັກ, ສ້າງພັກໃຫ້ປອດໃສ, ເຂັ້ມແຂງ. ສະມາຊິກພັກຕ້ອງເປັນບຸກຄົນທີ່ຫ້າວຫັນ ແລະ ເປັນແບບຢ່າງນໍາໜ້າໃນການປະຕິບັດໜ້າທີ່ວຽກງານ, ເພື່ອສ້າງຄວາມເຊື່ອໜັ້ນໃຫ້ແກ່ມະຫາຊົນ, ພ້ອມກັນອອກແຮງແຂ່ງຂັນ, ເຜີຍແຜ່ເຊື່ອມຊຶມແນວທາງນະໂຍບາຍຂອງພັກ ຕິດພັນກັບວຽກງານວິຊາສະເພາະ, ຕິດພັນກັບວຽກງານປ້ອງກັນຊາດ – ປ້ອງກັນຄວາມສະຫງົບ ເຮັດສຳເລັດໜ້າທີ່ໃນການເປັນເສນທິ ການໃຫ້ແກ່ການນຳ ແລະ ບໍລິການປະຊາຊົນຢ່າງແທ້ຈິງ.